Leefstyl - Versorg jou Bonsai-boompie
Is jy van daai mense wat na 'n Bonsai-boompie kyk en dadelik sien hoe mooi dit in jou huis sal lyk, maar wonder hoe jy dit aan die lewe kan hou? Bertie Fourie, ’n advokaat in Kimberley, vertel ons meer van sy unieke stokperdjie. Hy is al twintig jaar doenig om bome te versorg. Hy gee vir lesers advies, veral dié met n besige skedule en selfs dié met groen vingers, en verduidelik dit is nie so moeilik soos wat mens dink om 'n boompie te versorg nie. Dit kan ontspannend wees om iets te sien groei en versorg.
Versorg jou Bonsai-boompie
Raad wat deur meeste ander deskundiges gegee word, is meestal dieselfde wanneer dit by versorging kom. Om jou Bonsai te versorg, is eintlik makliker as wat mens dink. Die grond vir die Bonsai moet verkieslik grond wees wat goed dreineer en kan saam met jou Bonsai-voeding by 'n kwekery gekoop word. Die grond moet gewoonlik klam wees en nooit uitdroog nie.
Hoe dikwels jy jou boom moet nat maak, hang af van verskeie faktore, soos die boomsoort, grootte van die boom, grootte van die pot, tyd van die jaar, grondmengsel en klimaat. Die maklikste is om die grond klam te hou. In plaas daarvan om jou bome daagliks gereeld water te gee, hou jou bome individueel dop en kom in 'n roetine van water gee, totdat jy presies weet wat jy doen. Dit maak nie regtig saak watter tyd jy jou Bonsai water gee nie. Verhoed die toedien van baie koue water in die middag wanneer die grond deur die son verwarm is en vinnig afkoel wanneer koue water gebruik word.
Oggendsonlig is ideaal. Om op die beste plek vir jou Bonsai te besluit, kan moeilik wees, aangesien verskeie faktore soos plaaslike klimaat, tyd van die jaar en boomsoorte in ag geneem moet word. Die beste is om te weet watter soort boom jy het en om spesifieke inligting daaroor te soek. Snoei dit met spesiale toerusting wanneer die takke te welig begin groei, sodat jou boom sy vorm hou.
"Hierdie bome word baie goed versorg. Hulle kry twee keer per maand voeding en op ’n daaglikse basis water. Of jy groen vingers het of nie, hierdie is ’n goeie manier om te ontspan en te leer. Daar is nie enige druk om elke dag iets aan die boom te moet verander nie. Dis mooi, maklik en ’n geduldige stokperdjie wat mens jonk kan begin," verduidelik Bertie opgewonde.
Bertie se oudste boompie, ’n veldvy (ficus) is al twintig jaar oud, maar lyk soos ’n dwergboom. Hy het tans 30 boompies en geniet tuinmaak en houtwerk, maar het al in die verlede oor die 200 boompies versorg toe hy nog die tyd gehad het daarvoor.
Bonsai bestaan uit vyf hoofstyle met ’n paar onderafdelings. "Elke Bonsai moet aan die vereistes van een van hierdie style voldoen. Om dit reg te kry, word die boom gestileer deur takke te knip of met draad te buig om die gewenste voorkoms te gee. Om die boom klein te hou, word hy in ’n bak geplant wat min grond bevat en die wortels word gesnoei."
Bonsai Suid-Afrika het ook twee style tot die Bonsai-wêreld bygevoeg - die kremetartstyl en die Pierneefstyl. Hierdie onderafdelings word wêreldwyd erken en is eie aan Afrika.
Bonsai skiet wortels in Suid-Afrika
Hierdie kunsvorm is al duisende jare oud. Dis oorsponklik deur die Chinese monnike beoefen. Daar was nie reëls aan verbonde nie en slegs dwergbome is gekweek. Ongeveer in 1860 het die Japannese reëls ontwikkel wat van toepassing is op die kweek van die dwergbome en daar het die kunsvorm, Bonsai, ontstaan soos wat ons dit vandag ken. Bonsai-boompies het gewild geraak en het gou na verskillende lande versprei. Veral na die Eerste en Tweede Wêreldoorlog het soldate ’n Bonsai-boompie huis toe geneem as aandenking of as ’n geskenk.
Die Bonsai-klub in Kimberley
So het Bonsai ook in Afrika posgevat en in die jare sestig is die eerste klub in Kaapstad gestig. Die Kimberley-Bonsaiklub is al veertig jaar oud en die derde oudste in Suid-Afrika. Een van die stigterslede, Mary Turner, is nog steeds ’n aktiewe lid van hierdie klub. Die klub het 10 lede wat maandeliks vergader. Daar word interessante lesings gegee en ’n demonstrasie deur ’n kundige gelewer.
Kimberley-Bonsaiklub stel wêreldrekord op
Gedurende 2016 het die Kimberley-Bonsaiklub as klubprojek ’n reuse-Bonsaibak gebou. Daar is tans 29 olienhoutbome, wat almal gestileer word, in geplant. "Die klub is van mening dat dit die grootste Bonsai-olienhoutwoud in een bak ter wêreld is. Die bome in die bak moet nog verder groei en ontwikkel en daar word geglo dat dit ’n groot toeriste-attraksie sal wees vir Kimberley en vir Bonsai," vertel Bertie entoesiasties.
Besige mammas, bedrywige pa’s en selfs die millenniumgeslag wat na drome en ambisie jaag, kan tyd vir ontspanning skep en iets kunstigs soos 'n Bonsai aan die lewe hou. - Elicia Grobbelaar
More in this category: « 10 Minute Met: Juffrou Rilette de Villiers Sport: Karate Queen »